
Р Е Ш Е Н И Е
№ РП-175-19–020
Днес, на 08.05.2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник - председател: Антон Славчев
Член: Антоанета Цонкова
Член: Пламен Йоцов
У С Т А Н О В И:
Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-175/14.03.2019 г. по описа на КПКОНПИ.
Сигналът е подаден срещу А.Б.И. – член на Съвета на директорите на „***“ ЕАД.
По същество в сигнала се твърди, че А.Б.И. е в търговски отношения с „***“ ЕАД от 2008г., когато става доставчик на бижутерийни продукти за магазините, оперирани от „***“ ЕАД, посредством различни фирми, управлявани от нея, съпруга й и свързани с тях лица. От 2008 до 2014 г. фирма „***“ ЕООД доставяла регулярно бижутерийни продукти за магазините на „***“ ЕАД. На 9.12.2014г., Министърът на транспорта и съответно принципал на държавното дружество „***“ ЕАД, назначава А.И. за член на Съвета на директорите на „***“ ЕАД. Посочва се, че на тази й длъжност, А.Б.И., разполага с всички механизми да влияе върху търговската дейност на „***“ ЕАД, включително и върху избора на доставчици на стоки за магазините, а оттам и върху разпределянето на паричните потоци за закупуване на стоки. Твърди се, че за А.Б.И. е обосновано съмнението, че зарежда магазините на управляваното от нея дружество през фирми притежавани от съпруга й и близки до нея лица, членове на чиито семейства не случайно са назначавани или повишавани на ключови ръководни длъжности в „***“ ЕАД по време на управлението на самата А.И.
Към сигнала няма приложени доказателства.
КПКОНПИ е направила служебно справки от официалната интернет страница на Министерството на финансите и Търговския регистър.
От събраните в хода на административното производство доказателства Комисията установи следното от фактическа страна:
Сигналът е подаден от лице, с посочени две имена, адрес, електронен адрес и телефон.
От извършена проверка в Търговския регистър и вписаните данни и документи е видно, че А.Б.И. е член на Съвета на директорите и представител на „***“ ЕАД. Съгласно фирмено дело №3193 от 1992г. на Софийски градски съд, „***-ЕООД“ е основано на 14.02.1992г., като еднолично дружество с ограничена отговорност с държавно имущество. Видно от Решение №3 от 31.01.1996г. на Софийски градски съд, дружеството е преобразувано от „***-ЕООД“ с държавно имущество в „***“ ЕАД с държавно имущество. Съгласно Устава на едноличното акционерно дружество с държавно имущество „***“, изменен с Протокол № ПД-20/22.01.2018г., дружеството е българско юридическо лице, регистрирано на територията на Република България, което се създава и управлява съобразно Търговския закон и другите действащи в страната нормативни актове. С чл.9, ал.2 от Устава на дружеството е регламентирано, че правата и задълженията на държавата като едноличен собственик на капитала се упражняват от министъра на транспорта, информационните технологии и съобщенията. Органите за управление на дружеството са eдноличния собственик на капитала и Съвета на директорите. Едноличният собственик на капитала избира и освобождава членовете на Съвета на директорите и определя възнаграждението им.
При така установената фактическа обстановка, Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия, производството следва да се прекрати.
Сигналът е подаден от идентифицирано лице по смисъла на чл.48, ал.1, т.1 от ЗПКОНПИ.
С оглед преценката, попада ли лицето А.Б.И., в качеството си на член на Съвета на директорите на „***“ ЕАД, в хипотезата на лице по чл.6, ал.1, т.50 от ЗПКОНПИ, следва да се посочи, че съблюдавайки правната норма на чл.13, ал.4 от Закона за публичните финанси /ЗПФ/ и утвърдените, съгласно чл.14, ал.2 от същия от Министъра на финансите Единна бюджетна класификация /ЕБК/ за 2017г., ЕБК за 2018г. и ЕБК за 2019г., „***“ ЕАД не е включено в посочените бюджетни организации, като предприятие от „Раздел VII „Кодове на бюджетни организации“, с код като „други разпоредители с бюджет по чл.13, ал.4 от ЗПФ“. Съгласно параграф 1, т.5 от Допълнителните разпоредби на ЗПФ, бюджетните организации са всички юридически лица, чиито бюджети се включват в държавния бюджет, в бюджетите на общините, в бюджетите на социално осигурителните фондове, както и всички останали юридически лица, чиито средства постъпления и плащания се включват в консолидираната фискална програма по силата на нормативен акт или по реда на чл.171 от ЗПФ. Това води до извода, че същото – едноличното акционерно дружество с държавно имущество, не е обособено като „други икономически обособени лица и структурни единици, включени в консолидираната фискална програма“. В тази връзка е и норамата на чл.171, ал.4 от ЗПФ, с която е регламентирано, че не се включват в консолидираната фискална програма по реда на ал.1 и ал.2 операциите и средствата на търговските дружества и техните структурни единици.
С оглед гореизложеното и във връзка с чл.61 от Търговския закон, едноличното търговско дружество с държавно имущество „***“ ЕАД - юридическо лице, създадено съобразно Търговския закон, и като такова непопадащо в категорията - други икономически обособени лица и структурни единици, включени в консолидираната фискална програма по чл.13, ал.4 от ЗПФ, налага извода, че А.Б.И., като член на орган на управление на дружеството, не попада в приложното поле на лицата, заемащи висши публични длъжности по чл.6, ал.1, от т. 1-50 от ЗПКОНПИ.
А.Б.И., в качеството си на член на орган на управление – член на Съвета на директорите на „***“ ЕАД е лице по §2, ал.1, т.3 от Допълнителните разпоредби на ЗПКОНПИ.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност, на основание чл.47, ал.5 от ЗПКОНПИ, на органа по назначаването.
Предвид гореизложеното, на основание чл.27, ал.2 от АПК, във вр. с чл.6, ал.1 и чл.47, ал.5, във връзка с §2, ал.5 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество,
Р Е Ш И:
ПРЕКРАТЯВА производството по сигнал с рег. № ЦУ 01/С-175/14.03.2019 г. против А.Б.И. - член на Съвета на директорите на „***“ ЕАД, с ЕГН ***.
ПРЕПРАЩА сигнал с рег. № ЦУ 01/С-175/14.03.2019 г. на КПКОНПИ по компетентност на Министъра на транспорта, информационните технологии и съобщенията.
След приключване на проверката по сигнала, Министърът на транспорта, информационните технологии и съобщенията следва да уведоми КПКОНПИ за резултатите от същата.
Препис от Решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
КОМИСИЯ:
Заместник - председател:……/п/…………/Антон Славчев/
Член:…………/п/……………………../Антоанета Цонкова/
Член:……………/п/……...……………....…/Пламен Йоцов/

